Viens no digitālā vienotā tirgus stratēģijas trim galvenajiem mērķiem ir nodrošināt "patērētājiem un uzņēmumiem labāku piekļuvi tiešsaistes precēm un pakalpojumiem visā Eiropā". Viens no stratēģijā identificētajiem šķēršļiem pārrobežu e-komercijai ir atšķirības dalībvalstu līgumtiesībās.

veicinot to, lai patērētājiem būtu izdevīga pārrobežu iepirkšanās tiešsaistē Eiropas Savienībā. Galvenais iemesls, kādēļ patērētāji neuzticas pārrobežu pirkumu veikšanai tiešsaistē, ir neskaidrība par galvenajām līgumtiesībām. Patērētājiem būs pilnībā saskaņotas, skaidri noteiktas tiesības visā ES, un tādējādi viņi ar lielāku pārliecību piekļūs digitālajam saturam vai veiks pārrobežu pirkumus. Ievērojami pieaugs arī patērētāju tiesību aizsardzības vispārējais līmenis ES. Tas īpaši attiecas uz preču pārdošanu tiešsaistē gadījumos, kad preces ir bojātas, uz termiņa pagarināšanu līdz diviem gadiem pierādīšanas pienākuma pārnešanai, to saskaņojot ar divu gadu garantijas likumisko termiņu. Tādējādi palielināsies patērētāju aizsardzības līmenis visiem Eiropas patērētājiem, izņemot divas dalībvalstis, kurās tas nemainīsies. Šādi patērētājiem būs iespēja veikt pārrobežu pirkumus tiešsaistē, un viņiem būs arī vieglāk īstenot savas tiesības;

radot juridisko noteiktību uzņēmumiem. Atšķirībā no tā, kā ir šodien, kad uzņēmumi saskaras ar sarežģītu tiesisko regulējumu, tie varēs piegādāt digitālo saturu vai pārdod preces tiešsaistē patērētājiem visā ES, pamatojoties uz to pašu patērētāju līgumtiesību noteikumu kopumu, kas paredzēts ierosinātajās direktīvās. Tādējādi palielināsies juridiskā noteiktība un tiks radīta uzņēmējdarbībai labvēlīga tiesiskā vide, kas īpaši nāks par labu MVU;

samazinot izmaksas, kas izriet no līgumtiesību atšķirībām. Galvenie patērētāju līgumtiesību noteikumi, kuri dažādās dalībvalstīs pašlaik atšķiras, rada šķēršļus digitālā satura un preču pārrobežu tirdzniecībai. Pašreizējie priekšlikumi nodrošinās to, ka šie noteikumi visās dalībvalstīs būs vienādi. ES mēroga noteikumi novērsīs juridiskas sadrumstalotības veidošanos digitālā satura jomā un likvidēs juridisku sadrumstalotību attiecībā uz precēm. Turklāt uzņēmumiem, veicot pārrobežu pārdošanu, vairs nevajadzēs pielāgot līgumus atšķirīgiem noteikumiem, un tas ļaus izvairīties no papildu izmaksām;

Visbeidzot, pēc būtības priekšlikumi piedāvā jaunu dinamiku, jo tie nodrošina pienācīgu līdzsvaru starp augsta līmeņa aizsardzību patērētājiem ES līmenī un daudz lielākām iespējām uzņēmumiem, pateicoties pilnīgai saskaņošanai. Izvēlētajā pieejā ir saglabāti būtiski risinājumi, kuri ir pierādījuši savu vērtību praksē (piemēram, garantijas likumiskais termiņš, tiesiskās aizsardzības līdzekļu hierarhija), vienlaikus vajadzības gadījumā ierosinot jaunus risinājumus, kas atbilst jaunākajiem datiem un tendencēm dalībvalstīs (piemēram, termiņa pagarināšana pierādīšanas pienākuma pārnešanai). Šie priekšlikumi nodrošinās lielāku efektivitāti un patērētāju aizsardzību, kā arī juridisko noteiktību un mazākas izmaksas uzņēmumiem. Kopumā to ietekmē palielināsies patērētāju paļāvība un tiks stimulēta saimnieciskā darbība visā ES.

4. Rīkošanās, pirms vēl nav par vēlu

Mums jāpievēršas digitālajai dimensijai un jārīkojas tagad...

Digitalizācijas izraisītās komerciālās un tehnoloģiskās pārmaiņas ir ļoti straujas ne vien Eiropas Savienībā, bet visā pasaulē. ES ir nekavējoties jārīkojas, lai nodrošinātu, ka uzņēmējdarbības standarti un patērētāju tiesības tiktu noteiktas saskaņā ar kopīgiem ES noteikumiem, ievērojot augsta līmeņa aizsardzību patērētajiem un nodrošinot mūsdienīgai uzņēmējdarbībai labvēlīgu vidi. Ir ļoti nepieciešams izveidot regulējumu, kas dotu iespēju izmantot digitalizācijas priekšrocības, lai ES uzņēmumi varētu kļūt konkurētspējīgāki un patērētāji varētu paļauties uz augsta līmeņa aizsardzības standartiem ES patērētājiem. Ja ES rīkosies tagad, tā noteiks politikas tendenci un standartus, saskaņā ar kuriem norisināsies ievērojama digitalizācijas daļa.

Uzņēmumiem, tiesiskā regulējuma vienkāršošana ir galvenais to konkurētspējas un aktīvas līdzdalības priekšnoteikums digitālajos tirgos visā Savienībā. Patērētāju paļāvība ir īpaši svarīga tiešsaistes vidē, lai samazinātu ar attālinātību saistītos riskus šādos darījumos (nav iespējas tieši sazināties ar pārdevēju, nevar “aptaustīt” produktu). Ja nenotiks tūlītēja rīcība, pārmaiņas var būt novēlotas un iespējas var tikt zaudētas. Lai ātri stiprinātu ES uzņēmumu konkurētspēju un veicinātu ES izaugsmi, Komisija kā prioritāti izskata mazumtirdzniecības digitālo dimensiju, proti, digitālā satura piegādi un preču pirkšanu tiešsaistē. Abi šie digitālās dimensijas aspekti ir fundamentāli. Ir skaidrs, ka ir jānovērš šķēršļi digitālā satura piegādei, jo digitālā satura piegādei ir īpaši spēcīgs izaugsmes potenciāls. Jebkāda kavēšanās saistībā ar digitālo saturu ietver juridiskas sadrumstalotības veidošanās risku, kas rada šķēršļus gan patērētājiem, gan piegādātājiem, kuri piedalās pārrobežu darījumos. Savukārt preču īpatsvars tiešsaistes tirgū joprojām ir vislielākais: no aprēķinātā 231 miljarda euro vērtā digitālā vienotā tirgus kopējā apjoma aptuveni 212 miljardi euro ir no preču mazumtirdzniecības. Ja tiks risināts tikai viens no abiem aspektiem, visu digitālā vienotā tirgus potenciālu nevarēs pilnībā atraisīt.

Apspriežoties ar dažādām ieinteresētajām personām, iezīmējās būtiska tendence, ka noteikumiem par digitālo saturu vajadzētu būt, cik iespējams, balstītiem uz noteikumiem par preču pārdošanu, un novirzes ir pamatotas tikai, lai ņemtu vērā digitālā satura īpašo specifiku. Tas arī apliecina, ka ir svarīgi iestāžu procesā apspriest abus noteikumu kopumus vienlaikus.

Šie ir galvenie iemesli, kāpēc priekšlikumi par digitālo saturu un preču pārdošanu tiešsaistē tiek ierosināti reizē un tagad.

... un mēs nodrošināsim tiešsaistes un bezsaistes noteikumu saskaņotību

Ņemot vērā to, ka arvien vairāk pieaug izplatīšanas pa visiem kanāliem modeļa (t. i., pārdošana vienlaikus tiešsaistē un bezsaistē) nozīme, Komisija veiks visus nepieciešamos pasākumus, lai saskaņotu noteikumus par preču pārdošanu tiešsaistē un bezsaistē. Tādējādi tiks nodrošināts, ka patērētāji un uzņēmumi varēs paļauties uz saskaņotu tiesisko regulējumu, ko ir viegli piemērot visā Eiropā.

Normatīvās atbilstības un izpildes programmas (REFIT) ietvaros Komisija pārbaudīs spēkā esošos ES tiesību aktus patērētāju aizsardzības jomā. Šī atbilstības pārbaude būs daudz plašāka par pašreizējiem priekšlikumiem un attieksies uz vairākām patērētāju tiesību aizsardzības direktīvām, ieskaitot Patēriņa preču pārdošanas un garantiju direktīvu (kuras noteikumus attiecībā uz pārdošanu tiešsaistē aizstās ar priekšlikumu par precēm).